**Tisztelt Kormánybiztos Úr! Tisztelt Főigazgató Úr, Elnök Úr! Tisztelt Megjelentek!**

Köszöntöm a Városi Kerékpáros Konferencia résztvevőit, a környezettudatos budapesti közlekedésért munkálkodó szakembereket.

A városok jó működésének és fenntartható fejlődésének fontos összetevője a természetes környezet védelme, a megfelelő életkörülmények megteremtése, ezen belül az autó-használat lehetséges csökkentése, a kevesebb szennyezés, a természeti rendszerek helyreállítása, a kiegyensúlyozott, felelős közösség aktív részvétele a környezettudatos városi közlekedésben.

A szempontok és igények világosak és jól átláthatóak. Épüljön tovább akadálymentes kerékpározást és a kerékpározás kontinuitását biztosító úthálózat, majd a közösségi közlekedés és a gépjárműforgalom igényeivel összhangban valósuljon meg a gyalogos- és kerékpáros-forgalom színvonalas kiszolgálása, így a feltételek megteremtésével a kerékpár legyen reálisan választható utazási alternatíva.

Sokszor felmerül a kérdés hogyan működtethető fenntarthatóan Budapest közlekedése, ez a szövevényes, hatalmas rendszer?

Hogyan őrizhető meg a mobilitás környezetbarát, korszerű közlekedési eszközökkel, gazdaságos üzemeltetési feltételekkel, kisebb energiaigénnyel? A válasz egyértelmű. Folyamatos megújulásra és a szükséges feltételek biztosítására van szükség.

A célok eléréséhez a szemléletformálás elengedhetetlen. Fontos, hogy a főváros minden közlekedője megértse, hogy egy közel kétmilliós város közlekedésének tervezése, működtetése olyan komplex feladat, amelyet csak együtt, minden közúti, sőt közlekedési szereplő érdekeit arányosan figyelembe véve lehet alakítani.

A fejlesztésekről folyamatosan egyeztetünk, meghallgatjuk a kerékpárosok igényeit. A fővárosi közlekedést kompakt rendszerként kell kezelni és tudomásul kell venni, a kerékpárosok érdekeinek érvényesítése fokozatosan, megfelelő ütemezéssel történhet. Megkötöttük a megállapodást a kerékpárosok szervezetével, ez a megállapodás reális célokat tűz ki.

Fontos látni, hogy Budapesten a jövő közlekedési igénye a mai közlekedési rendszerben, a múlt városszerkezetében és úthálózatán bonyolódik le. Ez az ellentmondásos helyzet a napi működésben, de a jövő megtervezésénél is okozhat – okoz nehézségeket. A problémát rövid és középtávon ésszerű intézkedések megtételével, hiánypótló projektek megvalósításával, hosszabb távon kiérlelt koncepción alapuló fejlesztésekkel lehet feloldani.

Épp ma készül elfogadni a Közfejlesztési Tanács a 2013-as Balázs Mór terven alapuló Budapesti Mobilitási Tervet.

Élhető vagy működő város Budapest? Sokan vélekednek úgy, hogy a két kritérium nem összeegyeztethető. Az elmúlt években heves viták alakultak ki erről a kérdésről, bár ezek némelyike inkább taktikai, hatalompolitikával összefüggő vita volt. Népámító és amatőr ígéretek, műszaki, szervezési, ütemezési szempontból kezelhetetlen bejelentések nem visznek előre.

„*Ha mindenki egyformán gondolkodik, akkor senki sem gondolkodik igazán.”*- állapította meg bölcsen egy kiváló stratéga, egy bizonyos George Patton tábornok.

Nem lenne jó, ha Budapest közlekedésszervezésének minden pontján egyetértenénk, hiszen az optimális állapot megközelítéséhez, a fejlődéshez kellenek a jobbító szándékú, előremutató viták. Ha a tényeket vesszük alapul, és nem bizonyos támogatott retorikákat, akkor nem lehet mást megállapítani, mint azt, hogy a kerékpáros fejlesztések összehasonlíthatatlanul jelentősebbek az utóbbi 9 évben, mint előtte több évtizeden át.

A városvezetésnek feltett szándéka, hogy harmonizálja az érdekeket, ezért a Magyar Kerékpárosklub és a Fővárosi Önkormányzat együttműködési megállapodást kötött a főváros kerékpáros közlekedésének további javításáért. Ilyen mélységű együttműködés Budapesten még soha nem volt. Azóta eljutott hozzám a kerékpárosok 12+1 pontja, amiből 9+1-et kezelhetőnek tartok.

Az élettel teli, pezsgő város megteremtése hosszú távú tervezést, tudatos és főleg megalapozott városvezetői döntéseket és kemény munkát követel. Ám sok apró lépéssel már rövid távon is meggyőző sikereket lehet elérni.

Az elmúlt közel tíz évben csaknem negyven kerékpárosbarát fejlesztés valósult meg a fővárosban, megvalósult emellett a MOL Bubi közösségi kerékpárkölcsönző hálózat, a Magyar Kerékpárosklubbal együttműködve iskolai program indult a biztonságos köz­lekedésről.

2019-ben tovább épül a kerékpárosbarát közúthálózat, tovább bővül a MOL Bubi közbringa rendszer. Fővárosi forrásból további 16 gyűjtőállomás és 300 új kerékpár kerül forgalomba. A 3-as metró déli szakaszához kapcsolódva idén nyáron 13 új gyűjtőállomás létesül. Folyamatosan bővül a kerékpárforgalmi főhálózat is. Komplex útfelújítások és nagyprojektek valósulnak meg kerékpárforgalmi létesítmények kiépítésével. Elkészültek a megvalósíthatósági tanulmányok az Európai Kerékpáros Szövetség terve, az EUROVELO minket érintő teljes budai, pesti és csepeli Duna-menti nyomvonalának kiépítésére. Mi, ha jól tudom, az EUROVELO 6, 11 és 13 által érintett ország vagyunk. Sajnálatos, hogy az EU jelenleg még nem igazán fogékony az EUROVELO anyagi támogatására.

A Fővárosi Önkormányzat hosszútávú városfejlesztési stratégiájában kiemelt helyen szerepel a közlekedésfejlesztés, ezen belül az integrált kerékpárosbarát környezet megteremtése.

„*A Jövendőnek urai vagyunk*.”- vélte bölcsen a nagy városfejlesztő Széchenyi István gróf.

A jövő városa nemcsak igényli az új szemléletű megoldásokat, de bizonyítási lehetőséget is biztosít nekik. A Főváros vezetésének kiemelt célja, hogy Budapestet a kor elvárásainak megfelelő várossá tegye.

Egy sikeres város vezetése figyelembe veszi a változó igényeket, szolgáltató szektorában erős az innovációs képesség, stratégiai tervezést folytat. A jövő városa nagy értékű, magas minőségű környezetet kell nyújtson. Ennek a nagyértékű környezetnek kulcsfontosságú része a közlekedés szervezése.

Az elmúlt közel 10 éves munkának köszönhetően Budapest Európa egyik legvonzóbb és legélhetőbb városa lett, 2019-ben elnyerte az „Európa legjobb úticélja” címet. Ezt a kitüntetést épp Brüsszelből kaptuk meg. A magyar főváros egyedülálló adottságaival, fejlődő infrastruktúrájával egyre több befektetőt, vállalkozásokat, és utazókat vonz a világ minden részéről.

„*Az élet olyan, mint a biciklizés: ahhoz, hogy az egyensúlyt meg tudd tartani, mozgásban kell maradnod.”* Ezt mondhatta volna Troppauer Hümér is, de történetesen Einstein mondta.

Albert Einstein eszmekincsének idézett eleme rámutat, hogy a lendület és a dinamika az élet minden területén, így a fejlesztési programok megvalósításában is fontos. A lendület azonban arra is alkalmas, hogy csukott ajtóknak rohanjunk. Tőlem gyanúsan szépítő fordulatokat ne várjanak. Megvalósítható ütemezést, szövetkezést inkább.

A közös gondolkodás nyomán megszülető eredmények feltételezni engedik, hogy az együttműködés életképes. A konszenzussal kitűzött célok kritériumai – ide értve az anyagi feltételeket – megszerzésének esélyei jelenleg jónak mondhatók.